”ครม.เศรษฐกิจ” เคาะมาตรการกระตุ้นท่องเที่ยวเร่งด่วน! บรรเทาผลกระทบ ”โคโรนา”
"ครม.เศรษฐกิจ" เคาะมาตรการกระตุ้นอุตสาหกรรมท่องเที่ยวไทยแบบเร่งด่วน บรรเทาผลกระทบจากสถานการณ์การแพร่ระบาดไวรัสโคโรนาสายพันธุ์ใหม่
"ครม.เศรษฐกิจ" เคาะมาตรการกระตุ้นอุตสาหกรรมท่องเที่ยวไทยแบบเร่งด่วน บรรเทาผลกระทบจากสถานการณ์การแพร่ระบาดไวรัสโคโรนาสายพันธุ์ใหม่
31 ม.ค. 2563

นายยุทธศักดิ์ สุภสร ผู้ว่าการ การท่องเที่ยวแห่งประเทศไทย (ททท.) เปิดเผยว่า ที่ประชุมรัฐมนตรีฝ่ายเศรษฐกิจ (ครม.เศรษฐกิจ) ครั้งที่ 1/2563 เห็นชอบมาตรการพยุงอุตสาหกรรมท่องเที่ยวไทยจากผลกระทบการระบาดของโรคปอดอักเสบจากการติดเชื้อไวรัสโคโรนาสายพันธุ์ใหม่ 2019 โดยแบ่งเป็นมาตรการระยะเร่งด่วน และมาตรการระยะยาว
สำหรับมาตรการระยะเร่งด่วน ได้แก่ การจัดหาแหล่งเงินกู้ดอกเบี้ยต่ำและยืดระยะเวลาชำระหนี้เงินกู้หรือดอกเบี้ย 6 เดือนสำหรับผู้ประกอบการธุรกิจท่องเที่ยว , การปรับลดภาษีสรรพสามิตน้ำมันเครื่องบิน , การปรับลดอัตราค่าธรรมเนียมการขึ้น-ลงของอากาศยาน , การสนับสนุนให้องค์การปกครองส่วนท้องถิ่นจัดประชุมสัมมนาในต่างพื้นที่เพื่อกระตุ้นการท่องเที่ยวในประเทศ, การหาตลาดทดแทนที่มีศักยภาพ เป็นต้น
สำหรับมาตรการระยะยาวเพื่อเสริมสร้างความเข้มแข็งของห่วงโซ่อุปทาน ได้แก่ การปรับปรุงบริการ การอำนวยความสะดวกในการเดินทางเข้าประเทศไทย , การปรับโครงสร้างอุตสาหกรรม ยกระดับคุณภาพ และการบริการด้านการท่องเที่ยว , การสนับสนุน Charter Flight สำหรับนักท่องเที่ยวคุณภาพที่มีการใช้จ่ายสูง และ การขยายเวลาเศรษฐกิจภาคกลางคืน นำร่องเฉพาะพื้นที่ท่องเที่ยว (Zoning) คาดว่าจะเริ่มตั้งแต่เดือน พ.ค. เป็นต้นไป
ด้านนายกอบศักดิ์ ภูตระกูล รองเลขาธิการนายกรัฐมนตรี ในฐานะเลขานุการครม.เศรษฐกิจ กล่าวว่า กระทรวงการคลังจะช่วยดูผลกระทบของสายการบิน โดยเฉพาะมาตรการทางภาษี โดยจะนำเสนอ ครม.ต่อไป